

**GRADSKO VIJEĆE**

KLASA: 940-01/17-01/01

URBROJ: 2186/18-02/1-17-1

Ludbreg, 10. ožujka 2017. g. PRIJEDLOG

Na temelju članka 48. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12 i 19/13-pročišćeni tekst) i članka 33. Statuta Grada Ludbrega («Službeni vjesnik Varaždinske županije» br. 23/09, 17/13, 40/13 – pročišćeni tekst), Gradsko vijeće Grada Ludbrega na 30. sjednici održanoj dana 10. ožujka 2017. g., donosi

**ODLUKU**

**o korištenju društvenih i vatrogasnih domova**

**na području Grada Ludbrega**

**I. OPĆE ODREDBE**

**Članak 1.**

Ovom Odlukom uređuju se uvjeti i način korištenja poslovnog prostora u svim društvenim i vatrogasnim domovima na području Grada Ludbrega koji su u vlasništvu Grada Ludbrega.

**II. NAČIN KORIŠTENJA PROSTORA**

**Članak 2.**

Poslovni prostori u društvenim i vatrogasnim domovima (u daljnjem tekstu: prostori) prvenstveno se koriste za potrebe rada vijeća mjesnih odbora, a povremeno prema ukazanoj potrebi za potrebe Grada Ludbrega te za druge potrebe sukladno ovoj Odluci.

**Članak 3.**

(1) Prostori se mogu dati na korištenje pravnim i fizičkim osobama (u daljnjem tekstu: korisnici) ako se time ne ometa djelatnost mjesne samouprave.

(2) Ako pojedini mjesni odbor u dužem vremenskom razdoblju nema potrebu za korištenjem cijelog ili nekog dijela prostora u društvenom ili vatrogasnom domu, isti se može dati u zakup pravnim ili fizičkim osobama u skladu s Odlukom o davanju u zakup poslovnog prostora na području Grada Ludbrega („Službeni vjesnik Varaždinske županije“ br. 32/05 i 42/13).

**Članak 4.**

(1) Prostori se mogu dati na korištenje:

1. jednokratno,
2. za određeno vremensko razdoblje.

(2) Pod jednokratnim korištenjem prostora u smislu prethodnog stavka ovog članka smatra se korištenje za kojim se potreba pojavljuje povremeno (skupovi građana, godišnje skupštine, sastanci i prigodne proslave i dr. ).

(3) Pod korištenjem prostor za određeno vremensko razdoblje smatra se korištenje prostora u određene sate u tijeku određenog dana u tjednu ili mjesecu prema dodijeljenim terminima kroz određeno vremensko razdoblje.

**III. KORIŠTENJE PROSTORA BEZ NAKNADE**

**Članak 5.**

(1) Prostori se daju na korištenje bez naknade mjesnim odborima, dobrovoljnim vatrogasnim društvima, vatrogasnoj zajednici, ustanovama čiji je osnivač Grada Ludbreg, trgovačkim društvima koja su u cijelosti ili u većinskom vlasništvu Grada Ludbrega, tijelima državne uprave i Varaždinske županije, vjerskim organizacijama za potrebe obavljanja vjerskih obreda, organizacijama Crvenog križa, udrugama koje su osnovane radi djelovanja u određenom naselju u kojemu se nalazi društveni ili vatrogasni dom (sportski klubovi, klubovi žena i sl.), te za potrebe održavanja izbora ili drugih aktivnosti koje organizira Grad Ludbreg.

(2) Prostor se može dati na korištenje bez naknade udrugama, neprofitnim organizacijama i drugim fizičkim i pravnim osobama za provođenje programa/projekata od interesa za Grad Ludbreg ili opće dobro, ako gradonačelnik Grada Ludbrega ocijeni da je njihova djelatnost od interesa za Grad Ludbreg ili opće dobro.

(3) U ostalim slučajevima prostor se može koristi uz plaćanje naknade Gradu Ludbregu.

**IV. CJENIK KORIŠTENJA PROSTORA**

# **Članak 6.**

# (1) Prostori se mogu dati korisnicima na jednokratno korištenje uz plaćanje naknade, i to za sljedeće svrhe:

1. svadbene svečanosti u druš. domu Hrastovsko 3.000,00 kn,
2. svadbene svečanosti u drugim druš. domovima 1.000,00 kn,
3. rođendani, krštenja, prve pričesti, krizme,

obljetnice i sl. u druš. domu Hrastovsko za strane osobe 500,00 kn,

1. rođendani, krštenja, prve pričesti, krizme,

obljetnice i sl. u druš. domu Hrastovsko za domaće osobe 250,00 kn,

1. rođendani, krštenja, prve pričesti, krizme,

obljetnice i sl. u drugim druš. Domovima za strane osobe 300,00 kn,

1. rođendani, krštenja, prve pričesti, krizme,

obljetnice i sl. u drugim druš. Domovima za domaće osobe 150,00 kn,

1. karmine 200,00 kn,
2. predizborni skupovi i druge aktivnosti političkih stranaka 200,00 kn,
3. predavanja, tribine, prezentacije, priredbe i sl. 200,00 kn,
4. za aktivnosti udruga s područja Grada Ludbrega 50,00 kn,
5. za književne, kazališne i glazbene priredbe i sl. 50,00 kn.

(2) Za svadbenu svečanost prostor se daje korisniku u cijelosti za 7 dana, i to 5 dana prije, te 1 dan poslije svadbene svečanosti, zaključno do 12:00 sata.

(3) Kod organiziranja rođendana ili drugih sličnih proslava, prostor se daje korisniku u cijelosti za 3 dana i to 1 dan prije od 12:00 sati, te 1 dan poslije zaključno do 12:00 sata.

(4) Korištenje prostora za predizborne skupove i druge aktivnosti političkih stranaka, predavanja, prezentacije i priredbe daje se na vrijeme korištenja do najviše 8 sati.

(5) Korisnik kojem je prostor potreban više od 7 dana dužan je za svaki dan dodatno uplatiti još 200,00 kuna.

(6) U naknadu za korištenje, uračunati su i troškovi režija koji nastaju zbog korištenja prostora, osim za obilježavanja svečanosti, rođendana i drugih sličnih proslava iz stavka 1., točke 1., 2., 3., 4., 5. i 6. ovog članka.

(7) Troškovi svih režija koji nastaju zbog korištenja prostora u slučajevima obilježavanja svečanosti, rođendana i drugih sličnih proslava iz stavka 1., točke 1., 2., 3.,4., 5. i 6.ovog članka, plaćaju se prema obračunatoj stvarnoj potrošnji određenog energenta ili vode, odnosno ako to nije moguće zbog zajedničkih brojila ili drugih razloga, tada se unaprijed plaća određeni paušalni iznos zavisno od društvenog ili vatrogasnog doma gdje se događaj odvija.

(8) Uz prostor koji korisnici dobivaju na korištenje u slučajevima obilježavanja svečanosti, rođendana i drugih sličnih proslava iz stavka 1., točke 1., 2., 3., 4., 5. i 6. ovog članka, svatko od korisnika obvezan je u svojem trošku pribaviti sredstva za čišćenje podova, sanitarija i pribora za jelo i piće, te ubrusa, toaletnog papira, drva za ogrjev u određenim domovima, vreća za razvrstavanje otpada koji nastane tijekom određenog događaja i sl. potrepština.

(9) U pogledu korištenja sitnog inventara u domovima kao što su suđe, posuđe i ostali slični pribor i sredstva, korisnik prostora ako ima potrebe za istima, sam unajmljuje od vlasnika predmetnog inventara u pojedinom društvenom i vatrogasnom domu pod uvjetima koje će odrediti vlasnik inventara.

**Članak 7.**

Kada se prostori daju na korištenje za određeno vremensko razdoblje, pojedini prostor ne može se koristiti više od 24 sata mjesečno, a naknada za korištenje se plaća u iznosu od 300,00 kn mjesečno, bez obzira na broj sati korištenja.

**Članak 8.**

U slučaju otkazivanja korištenja doma od strane korisnika, Grad Ludbreg nije dužan vratiti uplaćeni iznos.

**V. UVJETI DOBIVANJA PROSTORA NA KORIŠTENJE**

**Članak 9.**

(1) Zahtjev za jednokratno ili za povremeno korištenja prostora u slučajevima iz članka 5. stavka 2. i 3. ove Odluke, podnosi se ustrojstvenoj jedinici Grada Ludbrega nadležne za imovinu, u pisanom obliku, najkasnije 3 dana prije početka korištenja prostora ako je to moguće, uz prethodnu suglasnost mjesnog odbora u kojemu se dom nalazi.

(2) Zahtjev iz stavka 1. ovog članka sadrži:

1. podatke o korisniku (ime/naziv, adresa, OIB, kontakt za komunikaciju)
2. podatke o prostoru za koji se podnosi zahtjev,
3. svrhu korištenja (aktivnost) za koju se traži korištenje,
4. datum za koji se traži korištenje,
5. dužinu trajanja korištenja,
6. potpis ovlaštene osobe, pečat za obrtnike i pravne osobe te datum.

**Članak 10.**

(1) Temeljem ove Odluke, ako se odobri zahtjev korisnika za jednokratno ili za povremeno korištenja prostora, gradonačelnik Grada Ludbrega i korisnik prostora sklapaju ugovor o korištenju prostora, a nakon potpisivanja ugovora o korištenju i uplate naknade za korištenje u korist proračuna Grada Ludbrega, korisnik može koristiti prostor.

(2) Naknada za korištenje prostora uplaćuje se u korist Proračuna Grada Ludbrega prije sklapanja ugovora o korištenju, a naknada će se koristi isključivo za financiranje potreba mjesnog odbora onog naselja u kojemu se nalazi dom za čije je korištenje plaćena naknada.

**Članak 11.**

Ugovor iz članka 10. ove Odluke obvezno sadrži:

1. podatke o ugovornim stranama,
2. podatke o prostoru koji se daje na korištenje,
3. podatke o aktivnostima ili djelatnosti koju korisnik može obavljati u prostoru,
4. iznos naknade za korištenje prostora i način plaćanja,
5. vrijeme trajanja korištenja prostora,
6. odredbe o korištenju prostora sukladno pravilima o kućnom redu,
7. odredbe o prestanku ugovora,
8. mjesto i datum sklapanja ugovora i potpis ugovornih strana.

**VI. KUĆNI RED KORIŠTENJA PROSTORA**

**Članak 12.**

(1) Po izvršenoj primopredaji prostora od strane domara odnosno osobe zadužene od strane mjesnog odbora, korisnik je dužan čuvati ga od oštećenja i upotrebljavati ga prema namjeni s pažnjom dobrog gospodarstvenika, a oštećenja koja je sam prouzročio ili su ih prouzročile osobe koju su se koristile prostorom dužan je otkloniti o svom trošku.

(2) Korisnik je odgovoran za sve eventualne štete koje nastanu korisnicima prostora, odnosno koje nastanu trećim osobama, sukladno važećim pravnim propisima.

(3) Korisnik je obvezan, kada to nalažu propisi, sam prijaviti održavanje svečanosti, skupa i sličnih aktivnosti, nadležnim institucijama kao što su ZAMP, MUP, te Grad Ludbreg neće snositi nikakve materijalne ili prekršajne sankcije za propuste na strani korisnika prostora.

**Članak 13.**

(1) Korisnik nema pravo ulaziti bez dopuštenja u prostorije koje mu nisu dane na korištenje, niti koristiti imovinu i opremu koji mu nisu dani na korištenje.

(2) Zabranjeno je u prostore unositi lako zapaljive i eksplozivne stvari, oružje, narkotike i sl.

(3) U prostorijama doma zabranjeno je pušenje.

**Članak 14.**

(1) Korisnik prostora dužan je održavati čistoću prostorija koje koristi.

(2) Za vrijeme kada nije u prostorijama doma koje su mu dane na korištenje, korisnik je dužan zatvoriti prozore i zaključati ulazna vrata doma.

(3) Korisnik je dužan u slučaju bilo kakvog kvara na instalacijama, opremi i uređajima u domu

odmah obavijestiti osobu za iznajmljivanje prostora ili predsjednika Vijeća mjesnog odbora, odnosno domara.

**Članak 15.**

(1) Korisnik je obavezan okoliš doma i prostorije koje je koristio ostaviti čiste, uredne i neoštećene i to na način da:

* opremu i inventar ostavi na istom mjestu u urednom, čistom i neoštećenom stanju,
* prostorije prozrači, iznese svu hranu, piće, prazne boce, otpad i sl., te ih zbrine o svom trošku,
* opere podove ako su zaprljani,
* opere sanitarni prostor.

(2) Korisnik se obvezuje opremu i inventar koji su mu dani na korištenje vratiti čiste, u cijelosti i bez oštećenja, a ako se utvrdi da korisnik nije vratio svu opremu i inventar u cijelosti i bez oštećenja, dužan je Gradu Ludbregu platiti iznos u visini tržišne vrijednosti izgubljenog ili oštećenog inventara ili opreme.

**VII. ZAVRŠNE ODREDBE**

**Članak 16.**

Ova Odluka stupa na snagu prvog dana od dana objave u "Službenom vjesniku Varaždinske županije".

**Predsjednica**

**Gradskog vijeća**

Renata Potočnik

**OBRAZLOŽENJE**

**ODLUKE**

**o korištenja društvenih i vatrogasnih domova**

**na području Grada Ludbrega**

Zakup poslovnog prostora u vlasništvu Grada Ludbrega uređen je **Odlukom o davanju u zakup poslovnog prostora na području Grada Ludbrega** („Službeni vjesnik Varaždinske županije“ br. 32/05 i 42/13) te **Odlukom o davanju u zakup poslovnog prostora u zgradi u Ulici Petra Zrinskog br. 33** („Službeni vjesnik Varaždinske županije“, br. 5/2013).

S obzirom da se odredbe navedenih odluka ne primjenjuju na slučajeve privremenog korištenja poslovnog prostora radi održavanja sajmova, priredaba, predavanja, savjetovanja ili u druge slične svrhe, a sukladno **Strategiji upravljanja i raspolaganja imovinom u vlasništvu Grada Ludbrega za razdoblje od 2016. do 2020. g**., usvojene na ovom Gradskom vijeću dana 20. prosinca 2016. g., **potrebno je donijeti odluku kojom će se urediti uvjeti i način davanja na korištenje poslovnog prostora u društvenim i vatrogasnim domovima na području Grada Ludbrega i u vlasništvu Grada Ludbrega, dakle prostora koji se privremeno koristi**.

U *Prijedlogu Odluke o korištenja društvenih i vatrogasnih domova na području Grada Ludbrega*, određeno je da će se prostori u ovim objektima prvenstveno koristiti za potrebe rada vijeća mjesnih odbora, a povremeno prema ukazanoj potrebi za potrebe Grada Ludbrega te za druge potrebe sukladno ovoj Odluci ako se time ne ometa djelatnost mjesne samouprave.

Prijedlogom Odluke je određeno da se prostori u društvenim i vatrogasnim domovima **mogu dati na korištenje**:

* **jednokratno**, a pod time se smatra korištenje za kojim se potreba pojavljuje povremeno (skupovi građana, godišnje skupštine, sastanci i prigodne proslave i dr. ) te
* **za određeno vremensko razdoblje**, a pod time se smatra korištenje prostora u određene sate u tijeku određenog dana u tjednu ili mjesecu prema dodijeljenim terminima kroz određeno vremensko razdoblje.

Prijedlogom Odluke **prvenstvo je utvrđeno da će se ovi poslovni prostori dati na korištenje bez naknade** mjesnim odborima, dobrovoljnim vatrogasnim društvima, vatrogasnoj zajednici, ustanovama čiji je osnivač Grada Ludbreg, trgovačkim društvima koja su u cijelosti ili u većinskom vlasništvu Grada Ludbrega, tijelima državne uprave i Varaždinske županije, vjerskim organizacijama za potrebe obavljanja vjerskih obreda, organizacijama Crvenog križa, udrugama koje su osnovane radi djelovanja u određenom naselju u kojemu se nalazi društveni ili vatrogasni dom (sportski klubovi, klubovi žena i sl.), te za potrebe održavanja izbora ili drugih aktivnosti koje organizira Grad Ludbreg.

**Prostor se može dati na korištenje bez naknade i** udrugama, neprofitnim organizacijama i drugim fizičkim i pravnim osobama za provođenje programa/projekata od interesa za Grad Ludbreg ili opće dobro, ako gradonačelnik Grada Ludbrega ocijeni da je njihova djelatnost od interesa za Grad Ludbreg ili opće dobro.

**U svim ostalim slučajevima** poslovni prostor u društvenim i vatrogasnim domovima **može se dati na korištenje drugim fizičkim i pravnim osobama samo uz plaćanje naknade** Gradu Ludbregu, koja je visina nakade za pojedine vrste korisnika propisana u članku 6. Prijedloga Odluke.

Slijedom naprijed iznesenoga, predlaže se usvajanje *Prijedloga Odluke o korištenja društvenih i vatrogasnih domova na području Grada Ludbrega*.